**Procesa dalībnieka pienākums saglabāt cieņpilnu attieksmi**

Procesa dalībniekam nevajadzētu procesuālajos dokumentos paust negatīvās emocijas un ietvert rupjus apvainojumus iestādē un tiesā strādājošām personām. Lai arī cik emocionāli smaga var būt tiesvedība, tomēr attiecībās ar citiem cilvēkiem, tostarp iestādēs un tiesās strādājošajiem, procesa dalībniekiem ir jāsaglabā neitrāli cieņpilna attieksme.

**Latvijas Republikas Senāta**

**Administratīvo lietu departamenta**

**2020.gada 12.jūnija**

**RĪCĪBAS SĒDES LĒMUMS**

**Lieta Nr. A420186419, SKA-1278/2020**

[ECLI:LV:AT:2020:0612.A420186419.23.L](https://manas.tiesas.lv/eTiesasMvc/eclinolemumi/ECLI:LV:AT:2020:0612.A420186419.23.L)

[1] Senātā saņemta pieteicēja [pers. A] kasācijas sūdzība par Administratīvās apgabaltiesas 2020.gada 6.maija spriedumu lietā, kurā pieteicējs vēlas panākt viņam pārtraukto aizgādības tiesību atjaunošanu pār dēlu. Apgabaltiesa no pierādījumiem lietā atzina, ka pieteicēja emocionālā vardarbība, kas bija pamatā aizgādības tiesību pārtraukšanai pieteicējam, nav mazinājusies. Tieši pretēji – pieteicējs, laikam ejot, kļūst arvien agresīvāks un necenšas adekvāti uzlabot attiecības ar dēlu. Tāpēc tiesa atzina, ka nav zudis aizgādības tiesību pārtraukšanas pamats.

[2] Pieteicējs kasācijas sūdzībā rupjos vārdos apsaukā bāriņtiesas, policijas darbiniekus un tiesu tiesnešus. Kasācijas sūdzībā nav norādīta neviena materiālo vai procesuālo tiesību norma, kuru, pieteicēja ieskatā, apgabaltiesa būtu pārkāpusi. Tāpat kasācijas sūdzībā nav ietverts neviens konstruktīvs arguments par to, kāpēc apgabaltiesas spriedums nav tiesisks un pamatots. Tāpēc kasācijas sūdzība neatbilst Administratīvā procesa likuma 328.panta pirmās daļas 6.punkta prasībām.

Senatoru kolēģija vērš pieteicēja uzmanību uz to, ka procesa dalībnieka iesniegts dokuments, nav „samazgu spainis”, kurā izgāzt negatīvās emocijas un ietvert rupjus apvainojumus iestādē un tiesā strādājošām personām. Lai arī, cik emocionāli smaga ir tiesvedība par bērna aizgādības tiesībām, tomēr attiecībās ar citiem cilvēkiem, tostarp iestādēs un tiesās strādājošajiem, procesa dalībniekiem ir jāsaglabā neitrāli cieņpilna attieksme.

Pamatojoties uz Administratīvā procesa likuma 338.panta otro daļu un 338.1panta pirmo daļu, senatoru kolēģija

**nolēma**

Atteikties ierosināt kasācijas tiesvedību sakarā ar [pers. A] kasācijas sūdzību par Administratīvās apgabaltiesas 2020.gada 6.maija spriedumu.

Lēmums nav pārsūdzams.

Senatore V. Krūmiņa Senatore D.  Mita Senatore L. Slica